Rodil se je na domačiji v Središču ob Dravi, srednjo šolo je obiskoval v Varaždinu, pravo je študiral v Zagrebu, bil je veteran prve svetovne vojne in tudi borec za severno mejo. Leta 1929 je odprl svojo odvetniško pisarno v Mariboru. Na njegovo iniciativo je nemška tovarna Raab-Katzenstein priredila letalski dan v Mariboru za promocijo prodaje. Bil je aktivni iniciator Mariborskega letališča. Zavzemal se je za letalsko šolo, šolo za aviomehanike in gradnjo letal. Bil je prvi tajnik aerokluba Naša krila in njegov ustanovni član. Umrl je dvanajst dni po letalski nesreči letala D-974 Raab-Katzenstein KL.1 Schwalbe, ki je strmoglavilo na Glavnem trgu v Mariboru leta 1929, v kateri je utrpel hude poškodbe.